Abuzul în serviciu ar putea ajunge, din nou, în atenţia Curţii Constituţionale. Fosta soţie a lui Liviu Dragnea, judecată pentru această acuzaţie în dosarul preşedintelui PSD, vrea ca instanţa supremă să sesizeze Curtea Constituţională, invocând necesitatea introducerii unui prag valoric pentru anchetarea acestei infracţiuni.

Cererea Bombonicăi Prodana urmează să fie discutată la următorul termen al acestui proces, programat săptămâna viitoare. Dacă magistraţii Curţii Supreme acceptă să fie depusă o sesizare la CCR, atunci aceasta va ajunge în atenţia judecătorilor constituţionali, care au luat o decizie în privinţa abuzului în serviciu în vara anului trecut. Atunci, Curtea Constituţională a decis că abuzul în serviciu poate fi considerat infracţiune doar dacă presupune încălcarea unei legi sau ordonanţe.